‘SORKON’เพิ่มทุนบุกตลาดยุโรป
&#8220;ส.ขอนแก่นฟู้ดส์&#8221; เพิ่มทุนก้อนโต 2 เท่า รุกตลาดอาหารยุโรป ขายหุ้นถูกตอบแทนผู้ถือหุ้น คืนหนี้ลดดอกเบี้ยปีละ15-16 ล้าน
10 ส.ค. 2554

“ส.ขอนแก่นฟู้ดส์” เพิ่มทุนก้อนโต 2 เท่า รุกตลาดอาหารยุโรป ขายหุ้นถูกตอบแทนผู้ถือหุ้น คืนหนี้ลดดอกเบี้ยปีละ15-16 ล้าน
นายสมชาย สกุลสุรรัตน์ ประธานกรรมการ บริษัท ส.ขอนแก่นฟู้ดส์(SORKON) เปิดเผยว่า บริษัทจะเพิ่มทุนจดทะเบียนอีก 2 เท่าจาก 80.85 ล้านบาท เป็น 242.55 ล้านบาท เนื่องจากต้องการนำเงินไปลงทุนขยายกำลังผลิตอาหารซึ่งจะช่วยสร้างรายได้ในอนาคต นอกจากนี้เพื่อเป็นการปรับฐานเงินทุนของบริษัทให้มีความแข็งแกร่งรองรับการเติบโต
“เราเห็นว่าแนวโน้มของธุรกิจอาหารกำลังมา โดยเฉพาะอาหารไทยในต่างประเทศมีความต้องการสูงมาก จึงวางแผนที่จะขยายธุรกิจออกไปแถบยุโรปมากขึ้น โดยใช้ประเทศโปแลนด์เป็นฐานการผลิตและกระจายสินค้า แต่จะบุกตลาดต่างประเทศได้ต้องมีฐานเงินทุนที่แข็งแกร่ง บริษัทต้องมีความมั่นคง ทำให้เราเร่งสร้างตัวเอง เสริมเงินทุนเข้าไป และเชื่อว่าสิ่งที่เราทำจะสร้างผลตอบแทนให้กับผู้ถือหุ้นในอนาคต” นายสมชาย กล่าว
ปัจจุบันบริษัทมีสัดส่วนรายได้จากการขายผลิตภัณฑ์อาหารในต่างประเทศประมาณ 30% และมีแนวโน้มเพิ่มขึ้นต่อเนื่อง ซึ่งการทำธุรกิจในต่างประเทศส่วนใหญ่จะอยู่ในรูปแบบร่วมลงทุนกับพันธมิตร และจำเป็นต้องใช้เงินทุนหมุนเวียนค่อนข้างมาก ดังนั้นการกู้เงินเพื่อขยายธุรกิจอาจจะไม่เหมาะสมอีกต่อไป เพราะเป็นการเพิ่มภาระดอกเบี้ยให้บริษัทค่อนข้างมาก
นอกจากนี้ บริษัทมีแผนนำเงินเพิ่มทุนบางส่วนไปชำระหนี้เงินกู้ซึ่งจะช่วยลดภาระดอกเบี้ยได้ปีละประมาณ 1516 ล้านบาท และยังทำให้สัดส่วนเงินกู้กับเงินกองทุนของบริษัทลดลงมาอยู่ที่ประมาณ 1 ต่อ 1 จากเดิมอยู่ที่ 3 ต่อ 1 ซึ่งทำให้บริษัทดูแข็งแกร่งขึ้น SORKON ประกาศขายหุ้นใหม่จำนวน 16.17 ล้านหุ้น เสนอขายผู้ถือหุ้นเดิมที่มีชื่อในทะเบียนวันที่ 12 ก.ค.นี้ ในสัดส่วน 1 ต่อ 2 ราคาหุ้นละ 10 บาท คิดเป็นมูลค่ารวม 161.7 ล้านบาท และเป็นที่น่าสังเกตว่าราคา ขายหุ้เพิ่มทุนครั้งนี้ต่ำกว่ากระดานที่ซื้อขายระดับ 55 บาทมาก
นายสมชาย กล่าวว่า สาเหตุที่บริษัทเสนอขายหุ้นเพิ่มทุนต่ำกว่าราคาในตลาดมาก เพราะต้องการให้ประโยชน์กับผู้ถือหุ้นเดิม และเมื่อหุ้นเพิ่มทุนเข้าซื้อขายในตลาดจะทำให้ราคาไดลูทลงประมาณ 2 เท่าตามสัดส่วนการเพิ่มทุน และบริษัทย่อย 2 แห่งที่ถือหุ้นรวมกัน1,625,000 หุ้น ไม่ขอใช้สิทธิเพิ่มทุน เพื่อต้องการลดสัดส่วนการถือหุ้นและเปิดโอกาสให้ผู้ถือหุ้นเดิมจองเกินสิทธิ